text: Drenge skabte uro med startpistol i Vejle 
  09 august 2010 kl. 06.31
  Det var ikke skarpe skud, der søndag aften bragede gennem Vesterbrogade i Vejle - men blot nogle drenge, der affyrede en startpistol. Det koster dem nu en bøde.
  En nabo ringede fluks til politiet, da der søndag ved 21.15-tiden blev affyret flere skud på Vesterbrogade i Vejle.
  Da en patrulje fra Sydøstjyllands Politi i Horsens nåede frem, kunne betjentene imidlertid konstatere, at skuddene kom fra en startpistol - og at de var affyret af et par drenge.
  Selv om episoden således viste sig at være mindre farlig end først antaget, venter der et efterspil.
  Man må ikke gå rundt og affyre startpistoler, og drengene kan se frem til en bøde, oplyser politiets vagthavende.
  